கிறிஸ்டோபர் லக்சன்

கிறிஸ்டோபர் மார்க் லக்சன்(Christopher Mark Luxon) / / ˈlʌksən / ; பிறப்பு 19 சூலை 1970) ஒரு நியூசிலாந்து அரசியல்வாதி மற்றும் வணிக நிர்வாகி ஆவார், இவர் 2021 முதல் எதிர்க்கட்சித் தலைவராகவும் நியூசிலாந்து தேசியக் கட்சியின் தலைவராகவும் பணியாற்றியுள்ளார். 2020 பொதுத் தேர்தலிலிருந்து பாட்டனி தொகுதிக்கான நாடாளுமன்ற உறுப்பினராக இருந்து வருகிறார். இவர் இதற்கு முன்பு 2012 முதல் 2019 வரை ஏர் நியூசிலாந்தின் முதன்மை செயல் அலுவலராக இருந்தார்.

லக்சன் கிறைஸ்ட்சர்ச்சில் பிறந்தார். இவர், கேன்டர்பரி பல்கலைக்கழகத்தில் வணிகவியல் படிப்பதற்கு முன்பு வரை கிழக்கு ஆக்லாந்தில் உள்ள ஹோவிக் நகரில் வளர்ந்தார். இவர் 1993-ஆம் ஆண்டு முதல் யூனிலீவரில் பணியாற்றினார். 2008-ஆம் ஆண்டில் யூனிலீவர் கனடாவின் தலைமை நிர்வாக அதிகாரியானார், 2011-ஆம் ஆண்டில் ஏர் நியூசிலாந்தில் குழு பொது மேலாளராக சேர்ந்தார். அதைத் தொடர்ந்த ஆண்டில் தலைமை நிர்வாக அதிகாரியாக வெற்றி பெற்றார். இவர் ஜான் கீ அரசாங்கத்தின் வணிக கூட்டாளியாக மாறிய போது பொதுவெளியின் அங்கீகாரத்திற்கு உயர்ந்தார், மேலும் தொழிற்சங்கமான E tū உடனான ஊதிய சர்ச்சைக்காகவும் இவர் நன்கு அறியப்பட்டவரானார். 2019-ஆம் ஆண்டில் கிழக்கு ஆக்லாந்தில் உள்ள பாட்டனி தேர்தல் தொகுதியில்  தேசியக் கட்சி இடத்திற்கான பாதுகாப்பான முன் தேர்வில் லக்சன் வெற்றி பெற்றார், மேலும் 2020 தேர்தலில் தேசிய அளவில் கட்சிக்கு பெரும் தோல்வி ஏற்பட்டாலும் தேசியக் கட்சியில் தனக்கான இடத்தைத் தக்க வைத்துக் கொண்டார். பின்னர் இவர் ஜூடித் காலின்ஸின் நிழல் அமைச்சரவையில் உள்ளாட்சி, ஆராய்ச்சி, அறிவியல், உற்பத்தி மற்றும் நிலத் தகவல்களின் செய்தித் தொடர்பாளராகவும், போக்குவரத்துக்கான இணை செய்தித் தொடர்பாளராகவும் பணியாற்றினார்.

கட்சிக்கு அரசியல் ரீதியாக ஒரு கொந்தளிப்பான நேரத்தில் தேசியக் கட்சித் தலைவர் என்று அடிக்கடி விளம்பரப்படுத்தப்பட்ட லக்சன், 30 நவம்பர் 2021 அன்று, கட்சி நெருக்கடியால் முந்தைய தலைவர் ஜூடித் காலின்ஸ் நீக்கப்பட்டதை அடுத்து, போட்டியின்றி தலைமைப் பதவியை வென்றார். 2023 பொதுத் தேர்தலில் இவர் தனது கட்சியை பல இடங்களில் வெற்றி பெறும் நிலைக்கு அழைத்துச் சென்றார். இவரே தேசியக்கட்சியின்  தலைமையிலான அரசாங்கத்திற்கு தலைமை தாங்குவார் என்று எதிர்பார்க்கப்படுகிறது.

ஆரம்ப கால வாழ்க்கை 
கிறிஸ்டோபர் மார்க் லக்சன்  கிறைஸ்ட்சர்ச்சில் 19 சூலை 1970 அன்று  ஐரிஷ், ஸ்காட்டிஷ் மற்றும் ஆங்கில வம்சாவளியைச் சேர்ந்த ரோமன் கத்தோலிக்க குடும்பத்தில் பிறந்தார். இவர் ஏழு வயது வரை கிறைஸ்ட்சர்ச்சில் வாழ்ந்தார். இவருடைய குடும்பம் ஆக்லாந்தில் உள்ள ஹோவிக் நகருக்கு குடிபெயர்ந்தது. இவரது தந்தை, கிரஹாம் லக்சன், ஜான்சன் & ஜான்சன் நிறுவனத்தில் விற்பனை நிர்வாகியாகவும், இவரது தாயார் கேத்லீன் லக்சன் (நீ டர்ன்புல்) ஒரு உளவியலாளர் மற்றும் ஆலோசகராகவும் பணியாற்றினார். செயின்ட் கென்டிகர்ன் கல்லூரியில் ஒரு வருடம் மற்றும் ஹோவிக் கல்லூரியில் ஒரு வருடம் கழித்து, குடும்பம் கிறைஸ்ட்சர்ச்சிற்குத் திரும்பியது. லக்சன் க்ரைஸ்ட்சர்ச் ஆண்கள் உயர்நிலைப் பள்ளியில் மூன்று ஆண்டுகள் கழித்தார். அங்கிருந்தபோது, விவாதத்தில் மூத்தோருக்கான பரிசை வென்றார். பின்னர் இவர் 1989 முதல் 1992 வரை கேன்டர்பரி பல்கலைக்கழகத்தில் படித்து முதுகலை வணிகவியல் (வணிக நிர்வாகம்) பட்டம் பெற்றார். இவரது உயர்நிலைப் பள்ளி மற்றும் பல்கலைக்கழக ஆண்டுகளில், லக்சன் மெக்டொனால்டில் பகுதி நேரமாகவும் பார்க் ராயல் ஹோட்டலில் சுமைதூக்குபவராகவும் பணியாற்றினார்.

வணிக வாழ்க்கை 
வெலிங்டன் (1993-1995), சிட்னி (1995-2000), லண்டன் (2000-2003), சிகாகோ (2003-2008) மற்றும் டொராண்டோ (2008-2011) ஆகிய இடங்களில் லக்சன் 1993 முதல் 2011 வரை யூனிலீவரில் பணியாற்றினார். அதன் கனேடிய நடவடிக்கைகளின் தலைவராகவும் தலைமை நிர்வாக அதிகாரியாகவும் உயர்ந்தார்.

இவர் மே 2011 இல் ஏர் நியூசிலாந்தில் குழு பொது மேலாளராக சேர்ந்தார். 19 ஜூன் 2012 அன்று தலைமை நிர்வாக அதிகாரியாக நியமிக்கப்பட்டார், இந்த ஆண்டின் இறுதியில் ராப் ஃபைஃப் பதவிக்கு வந்தார். இவரது எட்டு ஆண்டுகால தலைமையின் போது, ஏர் நியூசிலாந்து நிறுவனத்தின் இலாபம் சாதனை அளவில் வளர்ந்தது. மேலும், நிறுவனம் ஆத்திரேலியாவின் மிகவும் நம்பகமான பெயர்பெற்ற நிறுவனமாக பலமுறை அறிவிக்கப்பட்டது. இவர் 2014 இல் சுற்றுலாத் தொழில் சங்கம் நியூசிலாந்து மற்றும் விர்ஜின் ஆஸ்திரேலியாவின் வாரியங்களில் சேர்ந்தார். 2018 ஆம் ஆண்டில், லக்சனும் ஏர் நியூசிலாந்து நிறுவனமும் தொழிலாளர் சங்கங்களான விமானம் மற்றும் கப்பல் பொறியாளர்கள் சங்கம் மற்றும் E tū ஆகியவை ஊதிய முரண்பாடு தொடர்பாக கடுமையாக விமர்சிக்கப்பட்டது. அதே ஆண்டு கிறித்துமசின் போது தொழிற்சங்கங்கள் மூன்று நாள் வேலைநிறுத்தம் செய்ய திட்டமிட்டிருந்தன, ஆனால்,  இருதரப்பினரும் ஒரு உடன்பாட்டை எட்டியதன் காரணமாக வேலைநிறுத்தம் கைவிடப்பட்டது. 20 சூன் 2019 அன்று, லக்சன் ஏர் நியூசிலாந்தில் இருந்து பதவி விலகுவதாக அறிவித்து, தேசியக் கட்சியுடன் ஒரு சாத்தியமான வாய்ப்பைப் பற்றி அறிவித்தார்.

மேற்கோள்கள் 

வாழும் நபர்கள்
1970 பிறப்புகள்